L 160/30
BG
Официален вестник на Европейския съюз
15.6.2022 г.
РЕГЛАМЕНТ ЗА ИЗПЪЛНЕНИЕ (ЕС) 2022/925 НА КОМИСИЯТА от 14 юни 2022 година за изменение на приложението към Регламент за изпълнение (ЕС) 2018/1882 по отношение на болестите от списъка при водните животни и по отношение на списъка на животинските видове и групите животински видове, които представляват значителен риск от разпространение на болестите от списъка (текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (1), и по-специално член 8, параграф 2, член 8, параграф 3, буква а) и член 8, параграф 4, буква б) от него, като има предвид, че: (1)
В Регламент (ЕС) 2016/429 са установени правила за профилактика и контрол на болестите, които се предават на животните или на хората, в т.ч. правила за степенуване по важност и категоризиране на болестите от списъка, които пораждат безпокойство на равнището на Съюза.
Правилата за профилактика и контрол на болестите от списъка се прилагат само за животинските видове или групите животински видове, които могат да предават болестите от списъка, било то защото са възприемчиви към тях или защото действат като преносители.
Тези животински видове и групи животински видове са изброени в таблицата в приложението към Регламент за изпълнение (ЕС) 2018/1882 на Комисията (2) в съответствие с критериите, определени в член 8, параграф 2 от Регламент (ЕС) 2016/429.
С Регламент за изпълнение (ЕС) 2018/1882 те също са категоризирани като болести от категория A, B, C, D или E.
(2)
Световната организация за здравеопазване на животните (OIE) наскоро преразгледа водните видове, възприемчиви към редица болести, изброени в Здравния кодекс за водните животни на OIE (3).
Някои от тези болести също са включени в таблицата в приложението към Регламент за изпълнение (ЕС) 2018/1882.
В съответствие с член 8, параграф 3, буква а) и член 8, параграф 4, буква б) от Регламент (ЕС) 2016/429, които се отнасят до добавянето на животински видове или групи животински видове към този списък и до заличаването им от него, и в интерес на търсенето на подходящо ниво на сближаване със стандартите на OIE, е настъпил моментът Комисията да преразгледа списъка на животинските видове и групите животински видове, възприемчиви към болестите по водните животни, който се съдържа в таблицата в приложението към Регламент за изпълнение (ЕС) 2018/1882, за да се гарантира, че той отразява най-новите научни познания.
(3)
Поради това Комисията извърши преглед на възприемчивите към болестите по водните животни животински видове, включени в списъка в таблицата в приложението към Регламент за изпълнение (ЕС) 2018/1882.
Прегледът беше извършен в съответствие с научните познания, предоставени от Референтната лаборатория на Европейския съюз за болести по рибите и ракообразните и от Референтната лаборатория на Европейския съюз за болести по мекотелите (РЛЕС), които са направили систематична оценка на животинските видове, възприемчиви към болестите от категория А, категория C и категория Е при водните животни („оценката“).
При оценката се взема предвид методологията, изложена в глава 1.5 от Кодекса за водните животни на OIE.
(4)
След като приключиха с оценката, РЛЕС докладваха за животинските видове, възприемчиви към болестите от категория А — епизоотична хематопоетична некроза, инфекция с Mikrocytos mackini, инфекция с Perkinsus marinus, инфекция с вируса на синдрома на Таура, инфекция с вируса на Yellowhead, болестите от категория C — вирусна хеморагична септицемия, вирусна хеморагична некроза, инфекция с вируса на инфекциозна анемия по сьомгата с генотип HPR-с делеции, инфекция с Bonamia exitiosa, инфекция с Bonamia ostreae, инфекция с Marteilia refringens и инфекция с вируса на синдрома на бялото петнисто заболяване, както и болестта от категория E — койхерпесвирусна болест по шарана.
(1) ОВ L 84, 31.3.2016 г., стр. 1.
(2) Регламент за изпълнение (ЕС) 2018/1882 на Комисията от 3 декември 2018 г. за прилагането на някои правила за профилактика и контрол на болести за категориите болести от списъка и за установяване на списък на животинските видове или групите животински видове, които носят значителен риск от разпространение на болестите от списъка (ОВ L 308, 4.12.2018 г., стр. 21).
(3) Здравен кодекс на OIE за водните животни (2021)